Prezident Shavkat Mirziyoyev Qoraqalpogʻiston Respublikasida boʻldi

21.01.2017
Avval xabar qilinganidek, O‘zbekiston Respublikasi Prezidenti Shavkat Mirziyoyev joylarda ijtimoiy-iqtisodiy islohotlarning borishi, xalqimizning hayot darajasi va sifatini yanada oshirishga qaratilgan bunyodkorlik va obodonlashtirish ishlari bilan yaqindan tanishish, xalq bilan uchrashish va muloqot qilish maqsadida 20-21-yanvar kunlari Qoraqalpogʻiston Respublikasida boʻldi.
Davlatimiz rahbari Qoraqalpogʻiston Respublikasiga tashrifining ikkinchi kuni Nukus shahrida quriladigan polimer mahsulotlari zavodi uchastkasiga tashrif buyurdi. Ushbu zavodda yiliga 8 ming tonna polietilen truba, qadoqlash mahsulotlari ishlab chiqariladi. Zamonaviy texnologiya bilan jihozlanadigan korxonada yuzdan ortiq ish oʻrni yaratiladi.
Prezidentimiz mazkur korxona bilan yonma-yon barpo etiladigan energiya tarmogʻi mahsulotlari ishlab chiqaradigan zavod loyihasi bilan ham tanishdi. Bu yerda Yaponiya, Shveytsariya, Italiya kabi mamlakatlarda tayyorlangan texnologiyalar asosida zamonaviy transformatorlar, fotoelektrostansiya detallari, avtomatik elektr hisoblagichlar ishlab chiqarish rejalashtirilgan.
Ushbu zavod mamlakatimiz iqtisodiyoti uchun katta ahamiyatga ega, bu yerda tayyorlanadigan mahsulotlar import oʻrnini toʻldirib, eksportga yoʻnaltiriladi.
Korxonalarni mamlakatimiz mustaqilligining 26-yilligi bayramiga foydalanishga topshirish lozimligi, bu xalqimizga munosib bayram tuhfasi boʻlishi alohida ta’kidlandi.
Prezidentimiz mazkur zavodlar qurilishi boshlanishi bilan tanishdi. Pudratchi va quruvchilar bilan suhbatlashib, ushbu mas’uliyatli ishda ularga kuch-gʻayrat va muvaffaqiyatlar tiladi.
Davlatimiz rahbari rekonstruksiya qilinib, foydalanishga topshirilgan Nukus temir yoʻl vokzalini borib koʻrdi. Bu yerda yoʻlovchilar uchun qoʻshimcha qulayliklar yaratish, xizmat turlarini koʻpaytirish va xizmat koʻrsatish madaniyatini yanada oshirish zarurligini ta’kidladi.
Shavkat Mirziyoyev Ibroyim Yusupov nomidagi iqtidorli bolalar maktabi qurilish uchastkasiga tashrif buyurdi. Maktab loyihasini takomillashtirish, xususan, bino oldida maydon barpo etish va bu yerda O‘zbekiston va Qoraqalpogʻiston xalq shoiri, O‘zbekiston Qahramoni I.Yusupov haykalini oʻrnatish boʻyicha koʻrsatmalar berdi. Maktab bazasida kichik bosmaxona tashkil etib, turli adabiyotlarni tarjima qilib, chop etish lozimligi ta’kidlandi.
Prezidentimiz Toshkent pediatriya tibbiyot institutining Nukus filialida ham boʻldi. Bu yerda koʻp tarmoqli bolalar klinikasi, oʻyin maydonchasi, mehmonxona bunyod etilmoqda. Institutda haqiqiy ilmiy muhit yaratish, xorij tajribasini oʻrganish, xalqaro klinikalar bilan hamkorlikni rivojlantirish, onalar va bolalar salomatligini samarali muhofaza qilish boʻyicha tavsiyalar berildi.
Davlatimiz rahbari O‘zbekiston Respublikasi Prezidentining Qoraqalpogʻiston Respublikasidagi xalq qabulxonasini borib koʻrdi. Bu yerda fuqarolarni qabul qilish, murojaatlarni koʻrib chiqish va saqlash zamonaviy axborot texnologiyalari asosida tashkil etilgan. Ona va bola xonasi, tibbiyot xonasi va boshqa xonalarda zarur sharoitlar, nogironlar uchun alohida qulayliklar yaratilgan.
Har bir murojaatni adolatli koʻrib chiqish va hal etish, rahbarlarning murojaatlar bilan ishlashini tahlil qilib borish boʻyicha koʻrsatmalar berildi.
Mamlakatimizning barcha hududlari kabi Qoraqalpogʻiston Respublikasida ham keng koʻlamli bunyodkorlik ishlari amalga oshirilmoqda. Nukus shahrida koʻp qavatli uylar, zamonaviy infratuzilma obyektlari barpo etilmoqda.
Prezidentimiz Nukusdagi Yernazar Olakoʻz koʻchasini rekonstruksiya qilish loyihasi bilan tanishdi. Rejaga koʻra, ushbu markaziy koʻcha kengaytirilib, transport harakati uchun yanada qulaylik yaratiladi. Yoʻl boʻyida koʻp qavatli uylar, savdo  va maishiy xizmat koʻrsatish shoxobchalari quriladi.
Davlatimiz rahbari Imom Eshon Muhammad masjidida nuroniylar bilan suhbatlashdi. Unda keksalarni e’zozlash, yoshlar tarbiyasi haqida soʻz bordi.
Shu bilan O‘zbekiston Respublikasi Prezidenti Shavkat Mirziyoyevning Qoraqalpogʻiston Respublikasiga tashrifi nihoyasiga yetdi.